b'\n_START_ARTICLE_\nRimantas Ka\xc4\x8dianauskas\n_START_SECTION_\nBiografija\n_START_PARAGRAPH_\n1975 m. baig\xc4\x97 Vilniaus in\xc5\xbeinerin\xc4\xaf statybos institut\xc4\x85. 1982 m. technikos moksl\xc5\xb3 kandidatas, 1996 m. habilituotas technologijos moksl\xc5\xb3 daktaras. Lietuvos moksl\xc5\xb3 akademijos narys ekspertas._NEWLINE_Nuo 1975 m. Vilniaus in\xc5\xbeinerinio statybos instituto (nuo 1996 m. Vilniaus Gedimino technikos universitetas) Taikomosios matematikos ir mechanikos katedros asistentas, nuo 1976 m. Statybin\xc4\x97s mechanikos katedros aspirantas, nuo 1978 m. Statybin\xc4\x97s mechanikos mokslinio tyrimo laboratorijos jaunesnysis mokslinis bendradarbis, nuo 1982 m. asistentas, nuo 1983 m. vyr. d\xc4\x97stytojas, nuo 1993 m. docentas, nuo 1997 m. profesorius. 1995\xe2\x80\x931998 m. ir nuo 2002 m. Fundamentini\xc5\xb3 moksl\xc5\xb3 fakulteto Med\xc5\xbeiag\xc5\xb3 atsparumo katedros ved\xc4\x97jas, 1998\xe2\x80\x932002 m. prorektorius mokslo reikalams. Sta\xc5\xbeavo 1986 m. Ciuricho auk\xc5\xa1tojoje technikos mokykloje, 1985 m. ir 1992 m. \xc5\xa0tutgarto, 1997 m. Londono, 2000 m. Bremeno universitetuose.\n_START_SECTION_\nMokslin\xc4\x97 veikla\n_START_PARAGRAPH_\nTyrim\xc5\xb3 sritys \xe2\x80\x93 skai\xc4\x8diuojamoji mechanika, baigtini\xc5\xb3 element\xc5\xb3 metodai, irimo mechanika, biomechanika.'